text: Ingen ventetid for tandretning i Horsens
  07 januar 2013 kl. 12.16
  Den Kommunale Tandpleje i Horsens har nedbragt ventetiden for tandretning ved selv at fremstille bøjlerne til børnene.
  Når lille Peter tidligere skulle have rettet tænder, måtte han vente i flere uger på at få sin bøjle. Først skulle der tages aftryk til bøjlen. Så skulle aftrykket sendes med post til fremstilling i Århus og derefter sendes tilbage igen til Horsens. Alt sammen tog det tid.
  Men siden en laboratorietekniker er flyttet ind i kælderen under Den Kommunale Tandpleje på Borgmesterbakken, er det slut med ventetid og risiko for skæve tænder.
  Teknikeren laver - på baggrund af gipsaftryk - aftagelige bøjler til børn. Børnene kommer fra samtlige tandklinikker i Horsens Kommune.
  - Tidligere skulle vi sende gipsaftrykkene ud af huset, og der kunne gå flere uger, før de færdige bøjler blev sendt retur. I dag kan vi levere bøjler i høj kvalitet fra dag til dag. Og når bøjlerne passer, sparer vi tid i tandlægestolen. Samtidig undgår børn og forældre unødig ventetid, siger Else Sommer, leder af Den Kommunale Tandpleje.
  I Horsens Kommune har omkring hver fjerde 9. klasses eleverne fået rettet deres tænder.
  